Euroopa Parlamendi resolutsioon,

10. mai 2011,

tähelepanekutega, mis on ühisettevõtte SESAR 2009. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse ühisettevõtte SESAR 2009. aasta lõplikku raamatupidamise aastaaruannet;

võttes arvesse kontrollikoja aruannet ühisettevõtte SESAR 31. detsembril 2009 lõppenud eelarveaasta raamatupidamise aastaaruande kohta koos ühisettevõtte vastustega [1];

võttes arvesse nõukogu 15. veebruari 2011. aasta soovitust (05894/2011 – C7-0051/2011);

võttes arvesse EÜ asutamislepingu artiklit 276 ja Euroopa Liidu toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse nõukogu 16. detsembri 2008. aasta määrust (EÜ) nr 1361/2008, millega muudetakse määrust (EÜ) nr 219/2007 ühisettevõtte loomise kohta Euroopa lennuliikluse uue põlvkonna juhtimissüsteemi (SESAR) väljaarendamiseks, [3] eriti selle artiklit 4b;

võttes arvesse ühisettevõtte SESAR finantseeskirju, mille ühisettevõtte SESAR haldusnõukogu võttis vastu 28. juulil 2009 (edaspidi "SESARi finantseeskirjad");

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ning transpordi- ja turismikomisjoni arvamust (A7-0124/2011),

A. arvestades, et kontrollikoda märkis, et ta sai piisava kindluse 2009. aasta raamatupidamise aastaaruande usaldatavuse ja selle aluseks olevate tehingute seaduslikkuse ja korrektsuse kohta;

B. arvestades, et ühisettevõte SESAR loodi 2007. aasta veebruaris, et hallata programmi SESAR (Euroopa lennuliikluse uue põlvkonna juhtimissüsteem);

C. arvestades, et ühisettevõte on käivitusetapis ega olnud 2009. aasta lõpuks veel oma sisekontrolli- ja finantsaruandlussüsteeme täielikult rakendanud;

D. arvestades, et vastavalt oma liikmetega sõlmitud erikokkulepetele on ühisettevõte kõigi tema poolt projekti SESAR arendusetapiks loodud või talle ülekantud materiaalse ja immateriaalse vara omanik;

E. arvestades, et 2010. aasta aprillis esitas kontrollikoda ühisettevõtte SESAR finantseeskirjade kohta arvamuse nr 2/2010,

1. tunneb heameelt asjaolu üle, et kontrollikoda tunnistas ühisettevõtte SESAR 2009. aasta raamatupidamisaruande usaldusväärseks ning aruande aluseks olevad tehingud kõigis olulistes aspektides seaduslikeks ja korrektseteks;

2. märgib, et liidu 2009. aasta eelarves oli ühisettevõtte kulukohustuste assigneeringuteks ette nähtud 55000000 eurot ja maksete assigneeringuteks 27689788 eurot;

Eelarve täitmine

3. märgib, et ühisettevõtte 2009. aasta lõplik eelarve sisaldas 325000000 euro ulatuses kulukohustuste assigneeringuid ja 157000000 euro ulatuses maksete assigneeringuid; märgib samuti, et kulukohustuste ja maksete assigneeringute kasutusmäärad olid vastavalt 97,1 % ja 43,2 %;

4. tunnistab, et ühisettevõte on veel käivitusetapis, pidades silmas asjaolu, et määrus (EÜ) nr 1361/2008, millega muudeti ühisettevõtet SESAR käsitlevat põhiõigusakti ((EÜ) nr 219/2007), võeti vastu alles 16. detsembril 2008;

5. märgib, et aasta lõpus oli ühisettevõttel pangadeposiite kogusummas 86800000 eurot, mis on eelarve tasakaalu põhimõttega vastuolus;

6. on seisukohal, et oluline on kindlaks määrata tingimused, mille kohaselt – juhul, kui tulemiaruande saldo on positiivne – lisatakse tulemiaruande saldo ühisettevõtte järgmise eelarveaasta eelarvesse, et täpsustada üldisest eelarve tasakaalu põhimõttest tehtava erandi kohaldamist;

7. on mures selle pärast, et 2009. aasta detsembriks ei olnud kasutusele võetud integreeritud juhtimissüsteemi, mis võimaldaks siduda kulud konkreetsete töölõikudega või määratleda tegevuskulude rahastamisallikas;

8. nõuab, et iga aasta eelarvele lisataks eelmistest aastatest üle kantud eelarveülejääki käsitlev aruanne, milles selgitatakse, miks asjaomaseid assigneeringuid ei kasutatud ning kuidas ja millal neid kavatsetakse kasutada;

Liikmete osamaksed

9. kutsub ühisettevõtet üles ühtlustama komisjoni suunamisel liikmete osamaksete kajastamist raamatupidamisaruannetes;

10. kutsub ühisettevõtet üles jätkama SESARi finantseeskirjade artiklite 97 ja 98 edasiarendamist oma rakenduseeskirjades, täiendades liikmesust ja kaasrahastamist käsitlevaid sätteid ning pannes erilist rõhku järgmisele:

- uute liikmete ühinemise kord;

- mitterahaline toetus liikmetelt;

- tingimused, mille alusel ühisettevõte tohib liikmete osamakseid auditeerida;

- tingimused, mille alusel haldusnõukogu võib lubada kaasrahastamist üle standardse 50 % suuruse maksimummäära;

Sisekontrollisüsteemid

11. nõuab tungivalt, et ühisettevõte viiks lõpule oma sisekontrolli- ja finantsaruandlussüsteemide rakendamise;

12. väljendab heameelt kontrollikoja tähelepaneku üle, mille kohaselt tehti 2009. aastal olulisi edusamme kontrollisüsteemide loomisel, kuid on mures selle pärast, et aasta lõpuks ei olnud kasutusele võetud integreeritud rakendust finants-, eelarve- ja tegevusalase teabe haldamiseks; võtab teadmiseks ühisettevõtte vastuse, mille kohaselt finantssüsteemid võeti kasutusele mais 2010;

13. kutsub ühisettevõtet üles lisama oma finantseeskirjadesse konkreetset viidet siseauditi talituse kui oma siseaudiitori volitustele vastavalt ühenduse asutuste raamfinantsmääruse sätetele;

14. on eelkõige seisukohal, et siseauditi talitus kui siseaudiitor peaks nõustama ühisettevõtet riskide juhtimisel, esitades sõltumatuid arvamusi haldus- ja kontrollsüsteemide kvaliteedi kohta ning andes soovitusi toimingute tegemise tingimuste parandamiseks ja usaldusväärse finantsjuhtimise edendamiseks; peab samuti äärmiselt oluliseks asjaolu, et ühisettevõte esitaks eelarve täitmisele heakskiidu andmise eest vastutavale asutusele direktori aruande, mis sisaldab kokkuvõtet siseaudiitori tehtud siseauditite arvu ja liigi, antud soovituste ja nende alusel võetud meetmete kohta;

15. on seisukohal, et oma eelarve mahtu ja ülesannete keerukust silmas pidades peaks ühisettevõte looma auditikomisjoni, mis annaks aru otse juhatusele;

Finantseeskirjad

16. tunnistab, et pärast määruse (EÜ) nr 1361/2008 (millega muudeti määrust (EÜ) nr 219/2007) jõustumist võttis haldusnõukogu 28. juulil 2009 vastu uued SESARi finantseeskirjad; on seisukohal, et need eeskirjad põhinevad valdavalt raamfinantsmääruse põhimõtetel, kuigi on arvamusel, et täiendavalt saaks parandada järgmisi aspekte:

- erandid eelarvepõhimõtetest;

- siseauditi talituse roll;

- auditikomitee loomine;

- ühisettevõtte SESAR liikmesuse sätted.

[1] ELT C 342, 16.12.2010, lk 30.

[2] EÜT L 248, 16.9.2002, lk 1.

[3] ELT L 352, 31.12.2008, lk 12.

[4] EÜT L 357, 31.12.2002, lk 72.

--------------------------------------------------